CELEX: 32016R0761
Language: et
Date: 2016-05-13 00:00:00
Title: Komisjoni rakendusmäärus (EL) 2016/761, 13. mai 2016, millega kehtestatakse erand rakendusmäärusest (EL) nr 809/2014 seoses ühtse taotluse, toetuse- või maksetaotluste esitamise lõpptähtpäevaga, ühtse taotluse või maksetaotluse muudatustest teatamise lõpptähtpäevaga ning toetusõigustetaotluste või põhitoetuskava toetusõiguste väärtuse suurendamise taotluste esitamise lõpptähtpäevaga aastaks 2016

14.5.2016   
            
            
               ET
            
            
               Euroopa Liidu Teataja
            
            
               L 126/67
            
         KOMISJONI RAKENDUSMÄÄRUS (EL) 2016/761,
   13. mai 2016,
   millega kehtestatakse erand rakendusmäärusest (EL) nr 809/2014 seoses ühtse taotluse, toetuse- või maksetaotluste esitamise lõpptähtpäevaga, ühtse taotluse või maksetaotluse muudatustest teatamise lõpptähtpäevaga ning toetusõigustetaotluste või põhitoetuskava toetusõiguste väärtuse suurendamise taotluste esitamise lõpptähtpäevaga aastaks 2016
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008, (1) eriti selle artikli 78 esimese lõigu punkti b ja teist lõiku,
   ning arvestades järgmist:
   
               (1)
            
            
               Komisjoni rakendusmäärusega (EL) nr 809/2014 (2) on kehtestatud ühtse taotluse, toetuse- või maksetaotluste esitamise lõpptähtpäev, ühtse taotluse või maksetaotluse muudatustest teatamise lõpptähtpäev ning toetusõigustetaotluste või põhitoetuskava toetusõiguste väärtuse suurendamise taotluste esitamise lõpptähtpäev.
            
         
               (2)
            
            
               Arvestades otsetoetuskavade ja maaelu arengu meetmete uue õigusraamistiku rakendamise esimesel aastal ilmnenud haldusprobleeme, mida esineb jätkuvalt mõnes liikmesriigis, ja uusi aspekte seoses taotlemisprotsessi ettevalmistusega 2016. taotlusaastaks, lükkus mõnes liikmesriigis edasi ühtse taotluse, toetuse- ja maksetaotluste ning toetusõigustetaotluste või põhitoetuskava toetusõiguste väärtuse suurendamise taotluste töötlemine. Need probleemid esinevad teatavates põllumajandussektorites valitseva üldise raske majandusolukorra taustal.
            
         
               (3)
            
            
               See olukord on mõjutanud toetusesaajate võimalust esitada ühtne taotlus, toetuse- või maksetaotlused ning toetusõigustetaotlused või põhitoetuskava toetusõiguste väärtuse suurendamise taotlused rakendusmääruse (EL) nr 809/2014 artikli 13 lõikega 1 ja artikli 22 lõikega 1 ettenähtud tähtaja jooksul.
            
         
               (4)
            
            
               Võttes arvesse kõnealust olukorda, on asjakohane teha rakendusmääruse (EL) nr 809/2014 artikli 13 lõikest 1 ja artikli 22 lõikest 1 erand, mis võimaldab liikmesriikidel määrata 2016. aastaks kindlaks ühtse taotluse, toetuse- või maksetaotluste esitamise lõpptähtpäeva ning toetusõigustetaotluste või põhitoetuskava toetusõiguste väärtuse suurendamise taotluste esitamise lõpptähtpäeva, mis on hilisem, kui on ette nähtud kõnealustes artiklites. Kuna rakendusmääruse (EL) nr 809/2014 artikli 11 lõikes 4 ning artikli 15 lõigetes 2 ja 2a osutatud kuupäevad ja ajavahemikud on seotud nimetatud määruse artikli 13 lõikes 1 sätestatud lõpptähtpäevaga, tuleks teha samasugune erand ühtse taotluse või maksetaotluse muudatustest ja esialgsest kontrollist tulenenud muudatustest teatamiseks.
            
         
               (5)
            
            
               Kuna need erandid peaksid hõlmama ühtset taotlust, toetuse- ja maksetaotlusi, muudatuste tegemist ühtses taotluses või maksetaotluses ning toetusõigustetaotlusi 2016. taotlusaasta kohta, on asjakohane, et käesolevat määrust kohaldatakse 2016. aastaks esitatud taotluste ja maksetaotluste suhtes.
            
         
               (6)
            
            
               Käesoleva määrusega ettenähtud meetmed on kooskõlas otsetoetuste korralduskomitee ja maaelu arengu komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Erandina rakendusmääruse (EL) nr 809/2014 artikli 13 lõike 1 esimesest lõigust ei tohi liikmesriikide poolt 2016. aastaks kindlaksmääratavad ühtse taotluse, toetuse- või maksetaotluste esitamise lõpptähtpäevad olla hilisemad kui 15. juuni.
   Artikkel 2
   Erandina rakendusmääruse (EL) nr 809/2014 artikli 15 lõikest 2 ning juhul kui liikmesriigid kasutavad käesoleva määruse artiklites 1 ja 3 sätestatud erandit, tuleb rakendusmääruse (EL) nr 809/2014 artikli 15 lõike 1 kohaselt tehtud muudatustest 2016. aasta ühtses taotluses või maksetaotluses teatada pädevale asutusele hiljemalt 15. juuniks.
   Käesoleva määruse artiklis 1 ja käesoleva artikli esimeses lõigus sätestatud erandit kohaldatakse ka vastavalt 26, 35 ja 10 kalendripäeva pikkuste ajavahemike arvutamiseks pärast rakendusmääruse (EL) nr 809/2014 artikli 11 lõikes 4 ja artikli 15 lõikes 2a osutatud ühtse taotluse, toetuse- või maksetaotluste esitamise lõpptähtpäeva ning ühtse taotluse või maksetaotluse muudatustest teatamise lõpptähtpäeva.
   Artikkel 3
   Erandina rakendusmääruse (EL) nr 809/2014 artikli 22 lõikest 1 ei tohi liikmesriikide poolt 2016. aastaks kindlaksmääratav toetusõigustetaotluste või põhitoetuskava toetusõiguste väärtuse suurendamise taotluste esitamise lõpptähtpäev olla hilisem kui 15. juuni.
   Artikkel 4
   Käesolev määrus jõustub Euroopa Liidu Teatajas avaldamise päeval.
   Seda kohaldatakse 2016. aastaks esitatud taotluste ja maksetaotluste suhtes.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 13. mai 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 347, 20.12.2013, lk 549.
   
      (2)  Komisjoni 17. juuli 2014. aasta rakendusmäärus (EL) nr 809/2014, millega kehtestatakse Euroopa Parlamendi ja nõukogu määruse (EL) nr 1306/2013 rakenduseeskirjad seoses ühtse haldus- ja kontrollisüsteemi, maaelu arengu meetmete ja nõuetele vastavusega (ELT L 227, 31.7.2014, lk 69).